વિક્રમ સંવત ૨૦૭૫નો પ્રથમ દિવસ હોય બે મિલિનેયમથી થતી આ પર્વની ઉજવણીમાં અનેક આધુનિક ઓપ અપાયા છતાં કલ્યાણકારી પરંપરાને લોકોએ જાળવી રાખી છે. નવા વર્ષનો પ્રારંભ અનેક પરિવારોમાં આજે પણ માતા-પિતા, વડીલોને તથા મંદિરે કે ઘરે ઈષ્ટદેવને અને ગુરુદેવને વંદન કરીને તેમના આશિર્વાદ મેળવીને શરૂ કરાતો હોય છે અને વડીલો દ્વારા તેમના સંતાનોને દિવાળી ભેટ આપવાનો રિવાજ દાયકાઓથી અકબંધ છે, જો કે સાચી ગીફ્ટ તો અંતઃકરણપૂર્વકના આશિર્વાદ મળે એ જ હોય છે. મિત્રો, સમવ્યસ્કો હાથ મિલાવીને અને મોટેરાંઓ રામરામ,જયશ્રી કૃષ્ણ,જય મહાદેવ,જય અંબે એમ પોતપોતાના ઈષ્ટદેવના નામથી નવા વર્ષનું સ્વાગત કરે છે.